Mkhwebane te siek om te getuigAdv. Busisiwe Mkhwebane. (Foto: Twitter) Die parlement se artikel 194-komitee wat gelas is met die proses oor adv. Busisiwe Mkhwebane se moontlike verwydering as Openbare Beskermer (OB), moes sy beplande verhore vir die week uitstel weens Mkhwebane se gesondheid. Die komitee het ŉ siekbrief van Mkhwebane af ontvang wat aandui dat sy tot Maandag afgeboek is. Qubudile Dyantyi, komiteevoorsitter, het aangedui dat die komitee in werklikheid ’n verdere drie dae se verhore verloor het en dat die konsepprogram nou gewysig sal moet word om dié dae in ag te neem. Verder sal komiteelede vroeg volgende maand hul kiesafdelingsperiode moet “opoffer” om die komiteeverhore te prioritiseer. Dyantyi het ook nog ’n “risikofaktor” geopper, naamlik dat Mkhwebane se regsverteenwoordiging slegs tot einde volgende week deur die kantoor van die OB betaal word. Die OB se kantoor het vroeër aangedui dat dit nie kan bekostig om Mkhwebane se regspan na 31 Maart te betaal nie weens ’n gebrek aan fondse. Boonop ly die OB-kantoor se werk daaronder weens die uitgawes wat met die ondersoek verband hou. Komiteelede is van mening dat die laaste dele van Mkhwebane se beëdigde verklaring nie verder uitgestel kan word nie en volgens die ooreenkoms teen vandag aan die komitee oorhandig moet word. Die komitee was reeds toegeeflik deur toe te laat dat die inhandiging van die beëdigde verklaring vertraag word en om toe te laat dat dit in afsonderlike dele ingedien word om die OB se regspan te akkommodeer. Enige nuwe getuies wat Mkhwebane moontlik in hierdie stadium wil roep, sal skriftelike beëdigde verklarings moet verskaf. Die komitee het ook besluit dat weens die verlore dae en die programverlenging, dringende ingryping nodig is om die befondsingskwessie te hanteer. Die komitee het opgemerk dat hy bewus is daarvan dat die Konstitusionele Hof beslis het dat Mkhwebane geregtig is op regsverteenwoordiging by die verhore. Die hof het egter nie beslis dat die OB se kantoor of die parlement verantwoordelik is vir die finansiering van daardie koste nie. “Dit kan egter die werk van die komitee beïnvloed, maar dit is nie regtig ons ruimte om in te gryp nie. Die portefeuljekomitee oor justisie en korrektiewe dienste, die speaker of die minister van justisie en korrektiewe dienste moet eerder genader word om hierdie saak te dryf,” het hy gesê. Wat die gewysigde komiteeprogram betref, het lede saamgestem dat verskeie opsies oorweeg moet word. Dit sluit in om deur die volgende kiesafdelingsperiode te werk, die vermindering van die aantal dae wat vir lede opsy gesit is om met die OB in gesprek te tree deur skriftelike vrae en die vermindering van die aantal dae wat opsy gesit is vir slotbetoë deur die komitee van geskrewe hoofde van argumente te voorsien. Dyantyi het gesê die komitee het verder ingestem om Mkhwebane se siekbrief om privaatheidsredes nie openbaar te maak nie. Die verhoor sal Dinsdag voortgaan.